Datblygu medrau gwneud penderfyniadau disgyblion

Mae dysgwyr yn chwarae rhan fawr mewn gwneud penderfyniadau yn Ysgol Iau Penygraig sy’n eu symbylu i ddatrys problemau. Mae hyn yn eu galluogi i weithio’n fwy annibynnol.

Nifer y disgyblion:  114
Ystod oedran:  7-11 oed
Dyddiad arolygiad:  Medi 2015
Gwybodaeth am yr ysgol
Mae Ysgol Iau Penygraig wedi ei lleoli ym mhentref Penygraig ger Tonypandy yn Rhondda Cynon Taf.  Mae 114 o ddisgyblion yn yr ysgol, rhwng saith ac un ar ddeg oed.  Daw’r rhan fwyaf o’r disgyblion yn uniongyrchol o’r ardal leol.  Nifer gyfartalog y disgyblion sy’n gymwys i gael prydau ysgol am ddim yw tua 37%.  Mae gan tua 30% o ddisgyblion anghenion dysgu ychwanegol.
Mae Ysgol Iau Penygraig wedi ei ffedereiddio ag Ysgol Fabanod Penygraig.  Mae’r pennaeth yn arwain y ddwy ysgol yn y dull ffederal hwn.  Mae’r ysgolion wedi eu lleoli’n agos at ei gilydd, ond nid ydynt ar yr un safle.
Mae’r ysgol wedi sefydlu ystod eang o drefniadau arloesol, sy’n hyrwyddo ymgysylltu â’r gymuned ac yn annog disgyblion i ysgwyddo cyfrifoldeb yn y broses benderfynu.
Cyd-destun a chefndir i’r arfer sy’n arwain y sector
Ar draws yr ysgol, mae staff yn annog disgyblion yn weithredol i gyfrannu at brosesau penderfynu trwy ystod eang o grwpiau llais y dysgwr.  Fel hyn, mae disgyblion yn cael dylanwad uniongyrchol ar fywyd yr ysgol yn bwrpasol ac yn effeithiol.  Mae’r holl grwpiau llais y dysgwr yn adrodd yn rheolaidd i’r “Senedd”, sef menter hynod greadigol i rannu gwaith sydd yn yr arfaeth a chamau ar gyfer y dyfodol.
Disgrifiad o natur y strategaeth neu’r gweithgaredd
Bu grwpiau’r Cyngor Ysgol a’r Eco Gyngor yn nodweddion llwyddiannus o fywyd yr ysgol ers blynyddoedd lawer.  Yn y fformat hwn, mae penderfyniadau’n canolbwyntio’n bennaf ar godi arian a thynnu sylw disgyblion at faterion cadwraeth.  Roedd staff yn teimlo bod angen i lais y dysgwr fod yn fwy dylanwadol ac yn ehangach nag yr oedd hyn yn ei ganiatáu.  Er mwyn cyflawni hyn, sefydlodd yr ysgol grwpiau ychwanegol, gan gynnwys Swyddogion Diogelwch y Ffyrdd Iau, Arweinwyr Digidol, Uwch Lysgenhadon a’r Llysgenhadon Cymunedol arloesol. 
Mae’r Llysgenhadon Cymunedol yn cynnwys disgyblion, arweinwyr cymunedol, a chynrychiolwyr o’r heddlu, clerigwyr lleol a rhieni. 
Mae’r grŵp hwn yn cyfarfod oddi ar y safle mewn adeilad cymunedol lleol, lle mae’r aelodau’n cynllunio gweithgareddau er budd preswylwyr a busnesau yn yr ardal leol.  Yn fwyaf arwyddocaol, cydweithiodd y grŵp i lunio Siarter Gymunedol, yn amlinellu’r hawliau i bawb fyw mewn cymuned ddiogel.  Argraffwyd y siarter hon yn broffesiynol a chaiff ei dosbarthu’n rheolaidd mewn digwyddiadau cymunedol.  Mae’r holl grwpiau llais y dysgwr yn gyfrifol am lunio cynllun gweithredu ar gyfer y flwyddyn, sy’n cynnwys gosod targedau, cyllidebu a monitro cynnydd.  Mae’r grwpiau’n cyflwyno eu cynllun gweithredu i’r “Senedd”, sy’n cael ei chadeirio gan ddau Uwch Lysgennad.  Fforwm ysgol gyfan yw’r “Senedd”, lle mae grwpiau’n ymgynnull i rannu cynnydd a dechrau ar gamau newydd mewn cynlluniau datblygu.  Mae’r dull ysgol gyfan hwn yn galluogi pob plentyn i gyfrannu trwy sesiwn holi ac ateb, lle mae disgyblion yn holi ac yn herio grwpiau’n effeithiol.  Yn fwyaf diweddar, gwahoddodd y grŵp aelodau o’r Cyngor Rhieni i gyfrannu at ei gynlluniau datblygu yn llwyddiannus.
Beth fu effaith y gwaith hwn ar ddarpariaeth a safonau dysgwyr?
Mae gallu disgyblion i arwain y broses benderfynu yn nodwedd ragorol o’r ysgol.  Mae’r broses hon wedi rhoi’r offer a’r medrau sydd eu hangen ar ddisgyblion i weithio’n feirniadol ac yn annibynnol.  Oherwydd bod gan ddisgyblion fwy o lais a mwy o berchenogaeth, maent yn dangos lefelau uchel o gymhelliad a dyfalbarhad wrth ddatrys problemau neu wneud penderfyniadau.  Felly, mae dysgu, ymddygiad rhagorol a lles disgyblion yn nodweddion cryf.  Mae prydlondeb disgyblion wedi gwella, ac mae presenoldeb wedi cynyddu, gan roi’r ysgol yn y 25% uchaf o ysgolion tebyg.  Ar ben hynny, mae disgyblion yn hyderus wrth gyfeirio eu dysgu eu hunain.  Mae gwaith y Llysgennad Cymunedol wedi cael dylanwad cadarnhaol ar wella’r amgylchedd lleol ac wedi cryfhau’r berthynas â busnesau lleol.
Sut ydych chi wedi rhannu eich arfer dda?
Bu’r ysgol yn rhan o’r Rhaglen Fraenaru, sy’n canolbwyntio ar wella cymdogaethau, lle mae wedi rhannu’r wybodaeth hon ag ysgolion sy’n ceisio cymorth.  Hefyd, fe rannodd rhan o’r arfer hon ar lefel genedlaethol yng Nghynhadledd NAACE, sef Cymdeithas Genedlaethol i’r rhai sydd â diddordeb mewn technoleg mewn Addysg.  Darparodd Arweinwyr yr Ysgol sesiynau gweithdy ar ddatblygu dysgu annibynnol a gwneud penderfyniadau.
Ar raddfa lai, mae’r ysgol wedi rhannu’r wybodaeth hon â’i hysgolion clwstwr.
Cysylltiadiau
http://www.penygraigfederatedschools.co.uk/

